הטורניר הראשון בו השתתפה נבחרת גרמניה המערבית בהדרכתו של דרוול היה יורו 1980. דרוול הדריך את הנבחרת לזכייה בטורניר זה, לאחר ניצחון 2-1 בגמר על נבחרת בלגיה, כאשר גרמניה המערבית הציגה כדורגל התקפי בניצוחם של הורסט רובש וקלאוס אלופס. הציפיות היו גבוהות מהנבחרת של דרוול לקראת מונדיאל 1982. דרוול הבטיח לקראת משחק הפתיחה של גרמניה המערבית מול נבחרת אלג'יריה, שאם הנבחרת לא תנצח את אלג'יריה, הוא יקח את הרכבת הראשונה הביתה. גרמניה המערבית אכן הפסידה לאלג'יריה 2-1 במשחק זה, אך דרוול לא מימש את הבטחתו ונשאר לאמן את הנבחרת גם בהמשך הטורניר, כאשר את שלב הבתים סיימה גרמניה המערבית עם ניצחון על נבחרת צ'ילה, וניצחון בתוצאה 1-0 על נבחרת אוסטריה, משחק שלימים כונה "הבושה של חיחון", על שם העיר בה נערך המשחק, שכן תוצאה מדויקת זו הייתה היחידה שבה שתי הנבחרות היו עולות יחדיו לרבע הגמר, מה שאמנם קרה, ואלג'יריה הודחה מהמונדיאל. בהמשך, גרמניה המערבית עברה את שלב הבתים השני, ובחצי הגמר ניצחה את נבחרת צרפת לאחר שחזרה מפיגור 3-1 ל-3-3 וניצחון בבעיטות הכרעה, והפסידה בגמר מונדיאל 1982 3-1 לנבחרת איטליה. עם זאת, דרוול זכה לביקורות חיוביות על טורניר זה, בו כוכביה הגדולים של הנבחרת היו קרל היינץ רומניגה ופול ברייטנר. דרוול, שזכה לאמון רב בגרמניה בגין הישגיו הקודמים, המשיך לאמן את הנבחרת גם ביורו 1984, בו נחשבה גרמניה המערבית לאחת מהפייבוריטיות לזכייה בתואר. עם זאת, גרמניה המערבית כשלה בטורניר זה, והודחה בשלב הבתים. לאחר הדחה זו, החלו ביקורות נוקבות בגרמניה המערבית נגד דרוול, הפופולריות שלו דעכה משמעותית, והוא ספג נאצות רבות מעוברי אורח ברחוב. בגין זאת, דרוול אולץ להתפטר מהנבחרת, והוחלף בפרנץ בקנבאואר.